Nýliðið ár var næst heitasta ár sögunnar frá því mælingar hófust . Nýliðinn áratugur er sá heitasti frá því mælingar hófust . Þetta kemur fram í nýrri skýrslu frá Kópernikus , loftslagsstofnun Evrópusambandsins . Árið 2016 er eina árið sem hefur verið hlýrra á jörðinni frá því mælingar hófust en hlýindin þá eru meðal annars rakin til óvenjusterks El Niño . Meðalhitinn árið 2019 var hins vegar aðeins örlitlu lægri en það ár , eða 0,04 gráðum á Celsíus . Síðustu fimm ár eru þau heitustu frá því mælingar hófust og tímabilið 2010 - 2019 heitasti áratugurinn , samkvæmt skýrslu Copernicus Climate Change Service ( C3S ) . Síðasta ár var það heitasta í Evrópu frá upphafi mælinga . Allar árstíðir voru hlýrri árið 2019 í Evrópu en áður og í nokkrum ríkjum Evrópu voru sett hitamet bæði að sumri og vetri . Til að mynda var desember 3,2 gráðum hlýrri en á tímabilinu 1981 - 2010 .